  Туспуктэм: Удмуртиысь кунпуш ужъёсъя министерстволэн пресс-службаез Майя Бывальцева Удмуртиын Россиысь кунпуш ужъёсъя министерстволэн «Народный участковый – 2023» огъяросси конкурсэзлэн кыкетӥ люкетэз йылпумъяськиз. Со улсын элькунын улӥсьёс вожвылъяськонлэн ёрос люкетаз вормисьёс понна кура сётӥзы. Тужгес трос куара Глаз ёросысь участковой уполномоченной люказ, ивортӥз Удмуртиысь кунпуш ужъёсъя министерстволэн пресс-службаез. Полициысь майор Максим Ефимов удысын 16 арлэсь трос ужа. Со Верхнебогатырской территориальной отделэ пырись 18 гуртъёсын эрикрадэз уте. 2023-тӥ арын участковой 12 йыружъёсты сэрттӥз-пертчиз но администартивной эрикрадэз тӥян 37 учыръёсты шараяз. Максим Ефимов Глазкарын улӥсьёслы но тодмо. 2021-тӥ арын со корт котёл но кирпич гур куашкам сэрен йырсазьзэ ыштэм кышномуртэз коркаысь ки вылаз поттӥз. Соку юрт куашканы быгатэмез тодыса но, полицейскойёс кузё кышноез утьыны пыризы. Та учыр понна участковоез Россиысь кунпуш ужъёсъя министерстволэн «За смелость во имя спасения» медаленыз пусйизы. Табере Максим Ефимов огъяросси вожвылъяськонлэн финалаз Удмуртилэсь данзэ утёз. «Калык участковой» ним понна Россилэн вань улосвылъёсысьтыз участковой уполномоченнойёс нюръяськозы. Тегъёс: Удмуртия Глазёрос участковойёс вожвылъяськон МВД  